Resistente bakterier

Når vi bruger antibiotika som for eksempel penicillin mod infektioner, dør de fleste bakterier. Men enkelte overlever og bliver resistente overfor antibiotikummet.

Når mange svin i en stald bliver behandlet med antibiotika, får de resistente bakterier rig mulighed for at sprede sig, og dermed øges risikoen for, at bakterierne slipper ud af svinestalden og ender hos os mennesker.

Hvis vi bliver smittet med resistente bakterier, bliver det sværere og måske umuligt at behandle infektioner.

Det er dog kun nogle af de resistente bakterier hos mennesker, der stammer fra svin. De fleste resistente bakterier i Danmark skyldes udlandsrejser eller antibiotika-behandling af mennesker.

Kilde: Forskningsenheden for Klinisk Mikrobiologi under Syddansk Universitet og Odense Universitetshospital.